钦定古今图书集成/明伦汇编/宫闱典/第053卷 > 《季秋朝宴观内人马伎赋》〈以文彩节奏发扬蹈厉为韵〉
## 钦定古今图书集成/明伦汇编/宫闱典/第053卷 > 《季秋朝宴观内人马伎赋》〈以文彩节奏发扬蹈厉为韵〉

敬括

“夫何至德之极兮，越五帝而作君。”羌柔远以服外，廓
㝢县而同文。若乃寅奉上天，畴咨亮采，道备淳白，朝
无阙殆。由是修乐以省风，虑未善而将改。高楼隐映，
广场肃洁。冠剑惟序，奉天子之风仪；笙镛以和，得先
王之制节。寿觞既已，雅乐斯阕。然后罢朝，宴百寮与
耆耋。于是旁分美人，下彻金奏，玉勒齐习，雕弓并彀。
鸿骞龙翥，却濩略以骁腾；左旋右抽，突绚练而驰斗。
沛艾多状，蹁跹不歇。香汗与桂条争薰，丽色比桃花
竞发。应繁鼓以顿挫，历层台而超越。何登降之趫悍，
乍回旋以抑扬。宝钗耀目，罗衣沐香。乍倏忽以变态，
亦终然而允臧。徒观其匪疾匪徐，以舞以蹈。旋中规
而六辔沃若，动合节而万人鼓噪。日“既逮昏，圣心攸
憩。”斯帝王所以因壮观而戒逸，遂居安而若厉。岂淫
乐以惑人，见终朝于郑卫。